Αλφόνσο Φορντ

Ο **Αλφόνσο Φορντ** (*Alphonso Gene Ford*, 31 Οκτωβρίου 1971 - 4 Σεπτεμβρίου 2004) ήταν καλαθοσφαιριστής από τις ΗΠΑ, ο οποίος αγωνίστηκε τόσο στο ΝΒΑ όσο και σε ευρωπαϊκές ομάδες. Αγωνιζόταν στη θέση του σούτινγκ γκαρντ. Έμεινε στην ιστορία ως ένας από τους καλύτερους σκόρερ που αγωνίστηκαν ποτέ στα ευρωπαϊκά γήπεδα και προς τιμήν του η Ευρωλίγκα έχει ονομάσει το βραβείο του πρώτου σκόρερ Βραβείο *Αλφόνσο Φορντ*****

## Στο κολλέγιο και το NBA
Ο Φορντ αγωνίστηκε στο κολλέγιο *Mississippi Valley State University*, με το οποίο έγινε ο πρώτος παίκτης όλων των εποχών στο NCAA που ολοκλήρωσε και τις 4 σεζόν με πάνω από 25 πόντους μέσο όρο. Τελείωσε το κολλέγιο με 3.165 πόντους, ως 4ος σκόρερ όλων των εποχών, και επιλέχθηκε στο νούμερο 32 του ντραφτ από τους Φιλάδέλφια Σίξερς. Αγωνίστηκε σε 11 αγώνες στο ΝΒΑ με τους Φιλαδέλφεια 76ερς και τους Σιάτλ Σούπερσονικς και κατόπιν αγωνίστηκε στο CBA.

## Στην Ευρώπη
Τη σεζόν 1995-96 αγωνίστηκε στην ισπανική Πένιας Ουέσκα. Την σεζόν 1996-1997 αγωνίστηκε στην Ελλάδα με τη ομάδα του Παπάγου. Την επόμενη χρονιά αγωνίστηκε για λίγα παιχνίδια στη Τουρκία αφού τον Αύγουστο του 1997 (και ενώ είχε συμβόλαιο με την ομάδα του Παπάγου) διαγνώσθηκε για πρώτη φορά η ασθένεια του. Τη σεζόν 1998-99 επέστρεψε στην Ελλάδα για να αγωνιστεί στο Σπόρτιγκ, έχοντας 22,4 πόντους, 6,5 ριμπάουντ και 2,1 ασίστ μέσο όρο. Οι πολύ καλές εμφανίσεις του του έδωσαν την ευκαιρία να αγωνιστεί στην ομάδα του Περιστερίου το 1999-2001 με το οποίο αγωνίστηκε και στην Ευρωλίγκα ενώ στην Ελλάδα οδήγησε το Περιστέρι στην 2η θέση στην κανονική περίοδο (πάνω από τον Ολυμπιακό), με τον ίδιο να έχει 23,7 πόντους μέσο όρο. Τη σεζόν 2000-2001 αναδείχθηκε πολυτιμότερος παίκτης στην Α1 και αποκτήθηκε από τον Ολυμπιακό με τον οποίο διακρίθηκε και στην Ευρωλίγκα. Ανακηρύχθηκε δύο φορές πρώτος σκόρερ της διοργάνωσης. Ο Φορντ συνέχισε στην Ιταλία και τη Σιένα και μέτρησε 19,1 πόντους στο ιταλικό πρωτάθλημα και 17,9 πόντους στην Ευρωλίγκα, ενώ η τελευταία ομάδα της καριέρας του ήταν η Σκαβολίνι με την οποία είχε 22,2 πόντους λίγο πριν η αρρώστια σταματήσει την ξέφρενη πορεία του μέσα στα γήπεδα.

## Η ασθένεια
Ο Φορντ έκλεισε την καριέρα του στη Σκαβολίνι λόγω προβλημάτων υγείας. Είχε διαγνωσθεί ότι έπασχε από λευχαιμία τον Αύγουστο του 1997, ωστόσο, μέχρι το 2004 (οπότε και ανακοίνωσε ότι πάσχει από την ασθένεια) κατάφερνε να νικά την ασθένειά του και να πρωταγωνιστεί χωρίς κανείς να γνωρίζει το πρόβλημά του. Έχασε τη ζωή του, σε ηλικία 33 ετών από τη λευχαιμία, στις 4 Σεπτεμβρίου του 2004, σε νοσοκομείο του Μέμφις, λιγότερο από 2 εβδομάδες από την ημέρα της ανακοίνωσης της απόσυρσης του λόγω του προβλήματος αυτού. 

## Τίτλοι

*Κύπελλο Ελλάδας: (2002)

## Διακρίσεις

* 1996-1997 Πρώτος σκόρερ ελληνικού πρωταθλήματος 23.9 πόντοι (Παπάγου)
* 1999-2000 Πρώτος σκόρερ ελληνικού πρωταθλήματος 22.7 πόντοι (Περιστέρι)
* 2000-2001 Πρώτος σκόρερ ελληνικού πρωταθλήματος 24.1 πόντοι (Περιστέρι)
*2000-2001 Πρώτος σκόρερ στην Ευρωλίγκα 26 πόντοι (Περιστέρι)
*2000-2001 Καλύτερη πεντάδα στην Ευρωλίγκα (Περιστέρι)
*2000-2001 MVPελληνικού πρωταθλήματος (Περιστέρι)
*2001-2002 Πρώτος σκόρερ στην Ευρωλίγκα 24.75 πόντοι (Ολυμπιακός) 
*2001-2002 Δεύτερη Καλύτερη πεντάδα στην Ευρωλίγκα (Ολυμπιακός) 
* 2002 Βραβείο πολυτιμότερου παίκτη (MVP) στον τελικό Κυπέλλου Ελλάδος (Ολυμπιακός) 
* 2002-2003 Καλύτερη πεντάδα στην Ευρωλίγκα (Σιένα)
* 4x Ελληνικό All-Star Game: ((1996 (II), 1998, 1999, 2002))

## Κληρονομιά
Το 2004 η Ευρωλίγκα, προς τιμήν του Φορντ, ονόμασε το βραβείο του πρώτου σκόρερ "*Βραβείο Αλφόνσο Φορντ*". Ο Φορντ είναι πρώτος σκόρερ σε μέσο όρο (22,22) και σε πόντους ανά λεπτό (0,66), όλων των εποχών στην Ευρωλίγκα. Οι ομάδες του Παπάγου και του Περιστερίου έχουν αποσύρει το νούμερο 9 και το νούμερο 10 αντίστοιχα προς τιμήν του Φορντ.

## Πηγές


## Εξωτερικοί σύνδεσμοι
* Η επίσημη σελίδα του Αλφόνσο Φορντ
* Συνέντευξη στο Sportline.gr
* Ο τελευταίος... Γκάλης! - gazzetta.gr - Βασίλης Σκουντής 
* Ο Φορντ που έπαιζε για... εμάς



Κατηγορία:Αμερικανοί καλαθοσφαιριστές
Κατηγορία:Καλαθοσφαιριστές Παπάγου
Κατηγορία:Καλαθοσφαιριστές Σπόρτιγκ
Κατηγορία:Καλαθοσφαιριστές Περιστερίου
Κατηγορία:Καλαθοσφαιριστές ΟΣΦΠ
Κατηγορία:Καλαθοσφαιριστές Μενς Σάνα Μπάσκετ
Κατηγορία:Καλαθοσφαιριστές Βικτόρια Λιμπερτάς Πέζαρο
Κατηγορία:Καλαθοσφαιριστές Πένιας Ουέσκα
Κατηγορία:Καλαθοσφαιριστές αμερικανικών συλλόγων
Κατηγορία:Καλαθοσφαιριστές Σιατλ Σούπερσονικς
Κατηγορία:Καλαθοσφαιριστές Φιλαδέλφεια 76ers
Κατηγορία:Ξένοι καλαθοσφαιριστές στην Ελλάδα
Κατηγορία:Θάνατοι από λευχαιμία